S-1506/2023

Mál þetta, sem dómtekið var 28. mars sl., er höfðað með ákæru, útgefinni af héraðssaksóknara 2. mars 2023, á hendur J-kk-þgf R-kk-þgf A-kk-þgf, kt. [...], [...], Reykjavík, „fyrir eftirtalin brot gegn valdstjórninni, framin aðfaranótt laugardagsins 24. október 2020:

1. Við [...] í Garðabæ, veist með ofbeldi að lögreglumönnum A og B, sem þar voru við skyldustörf, og slegið lögreglumann A tvö hnefahögg í höfuð og brjóstkassa, með þeim afleiðingum að hann hlaut heilahristing og féll í gólfið í átökunum og hlaut mar á vinstra hné og slegið lögreglumann B einu hnefahöggi og einu olnbogahöggi í höfuð, með þeim afleiðingum að hann hlaut yfirborðsáverka á höfuð, mar og bólgu á vörum, reyntað bíta lögreglumann A og hrækt á hann svo að hrákinn lenti á vesti hans og vinstri framhandlegg og jafnframt hótað lögreglumönnunum báðum lífláti.

2. Inni í lögreglubifreið framan við lögreglustöðina við Hverfisgötu í Reykjavík og inni á lögreglustöðinni, hótað lögreglumanni C, sem þar var við skyldustörf, lífláti og þá hótaði hann einnig að drepa börn lögreglumannsins.

Teljast brot þessi varða við 1. mgr. 106. gr. almennra hegningarlaga nr. 19/1940.

Þess er krafist að ákærði verði dæmdur til refsingar og greiðslu alls sakarkostnaðar.“

Verjandi ákærða krefst vægustu refsingar og hæfilegrar málsvarnarþóknunar sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Sakaferill ákærða hefur ekki áhrif í máli þessu. Við ákvörðun refsingar er litið til greiðrar játningar ákærða. Hann kveðst iðrast háttsemi sinnar og sýndi strax eftir atvikið vilja sinn í verki til þess að takast á við [...]. Hann hefur síðan þá [...] hafa orðið mjög jákvæðar breytingar á hans högum. Lagði ákærði fram vottorð sem styðja framangreint. Horfir allt framangreint til mildunar refsingar. Á móti kemur að brot ákærða voru alvarleg og óafsakanleg, en umrætt sinn var hann hamslaus og ofbeldisfullur [...].

Með hliðsjón af framangreindu og með vísan til 1., 5., 6. og 8. töluliða 1. mgr. 70. gr. almennra hegningarlaga nr. 19/1940 þykir hæfileg refsing ákærða vera fangelsi í 60 daga en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga.

Ákærði greiði málsvarnarþóknun skipaðs verjanda síns, L-kk-ef R-kk-ef lögmanns, og annan sakarkostnað samkvæmt framlögðu yfirliti, eins og nánar greinir í dómsorði. Við ákvörðun þóknunar er tekið tillit til virðisaukaskatts.

S-kvk-nf H-kvk-nf héraðsdómari kveður upp dóm þennan.

DÓMSORÐ:

Ákærði, J-kk-nf R-kk-nf A-kk-nf, sæti fangelsi í 60 daga en fresta skal fullnustu refsingarinnar og falli hún niður að liðnum tveimur árum frá birtingu dóms þessa haldi ákærði almennt skilorð 57. gr. almennra hegningarlaga.

Ákærði greiði málsvarnarþóknun skipaðs verjanda síns, L-kk-ef R-kk-ef lögmanns, 120.528 krónur, og 91.296 krónur í annan sakarkostnað.

S-kvk-nf H-kvk-nf